Veiligheidswagte kan 'kwalifikasie' koop vir R650 | Maroela Media
Voornemende Gautengse veiligheidswagte kan glo maklik 'n kwalifikasiesertifikaat bekom vir slegs R650.
Bronne van verskeie veiligheidsmaatskappye het gesê dié wanpraktyk is glo nie ongewoon nie, het EWN Maandag berig. Daar word ook beweer dat verskeie veiligheidswagte wat by hoëprofieleleenthede diens doen, nie gekwalifiseerd is om daar te wees nie.
EWN het 'n ondersoek van stapel gestuur om die veiligheid by die FNB-stadion te ondersoek voor die internasionale popster, Justin Bieber, en Bon Jovi die naweek daar optree.
"'n EWN-verslaggewer het homself as 'n voornemende veiligheidswag voorgedoen, en kon 'n sertifikaat vir R650 bekom wat bewys hy is gekwalifiseer om 'n vlak E, D en C-beampte te wees," het EWN berig.
Volgens EWN het die opleidingsentrum in Roodepoort, wat aan hom die sertifikaat verkoop het, ook onderneem om hom op die reguleringsowerheid vir die private veiligheidsbedryf (Psira) se databasis te registreer.
Volgens bronne in die veiligheidsbedryf is dié praktyk algemeen, omdat die bedryf nie behoorlik gereguleer word nie.
Jacques Grobbelaar, 'n bestuurder by die FNB-stadion, sê dié onthulling is 'n groot bekommernis. Hy het onderneem dat alle voorsorgsmaatreëls getref gaan word om seker te maak dat al die veiligheidswagte wat by die konserte gaan diens doen, ten volle gekwalifiseer is.